SKRIFTLIG FORESPØRGSEL P-0782/03

af Claude Moraes (PSE) til Kommissionen

(7. marts 2003)

Om: EU's engagement i verdensomfattende immuniseringsinitiativer

Kommissionens program for en fællesskabsaktion for folkesundhed, vedtaget i september 2002, havde som et af sine nøgleområder at gribe fat om sundhedsdeterminanter. Immunisering er den stærkeste af alle præventive sundhedsforanstaltninger, navnlig for børn, og er helt central for menneskerettigheder og afbødning af fattigdom. I den rapport, som Verdenssundhedsorganisationen, Unicef og Verdensbanken for nylig har offentliggjort, Verdens tilstand for så vidt angår Vacciner og Immunisering (2002) konstateres der enorme fremskridt. Rapporten påpeger også, at selv om vacciner er den mindst omkostningskrævende måde at kontrollere sygdomme på, når de ikke frem til de befolkningsgrupper i underudviklede regioner i verden, som har mest brug for dem.

Al den stund EU har forpligtet sig til at arbejde tæt sammen med de store, internationale instanser på sundhedsområdet, som f.eks. Verdenssundhedsorganisationen, hvilke skridt tages der da på EU-plan til at investere i immunisering og blive inddraget i nye initiativer, som iværksættes af Verdenssundhedsorganisationen og andre ngo'er som svar på stigende international interesse for at blive omfattet af immuniserings- og vaccinationsprogrammer?

Vil Kommissionen overveje at afholde et sundhedsforum, som kan bringe sundhedsverdenen, herunder ngo'er, professionelle sundhedsfolk og sundhedsmyndighederne, sammen om at diskutere denne slags folkesundhedsproblemer og udarbejde en altomfattende og koordineret aktionsdagsorden?

Svar afgivet på Kommissionens vegne af David Byrne

(9. april 2003)

Kommissionen er stærkt engageret i at arbejde tæt sammen med de store internationale organisationer med henblik på at støtte bekæmpelsen af overførbare sygdomme i både Europa og udviklingslandene.

I Europa bærer medlemsstaterne hovedansvaret for vaccinationspolitikken samt sundhedstjenesteydelser og medicinsk behandling generelt, og hver enkelt har udviklet sin politik på grundlag af de nationale behov.

I den sammenhæng støtter Kommissionen medlemsstaternes indsats for at bekæmpe sygdomme, som kan forebygges ved vaccine, under hensyntagen til deres egen specifikke vaccinationsstrategi på forskellige måder:

- Tæt samarbejde med medlemsstaterne gennem Fællesskabets net, som har til formål at styrke overvågningen af sygdomme, som kan forebygges ved vaccine, inden for rammerne af Europa-Parlamentets og Rådets beslutning nr. 2119/98/EF af 24. september 1998 om oprettelse af et net til epidemiologisk overvågning af og kontrol med overførbare sygdomme i Fællesskabet(1).

- Støtte til projekter under folkesundhedsprogrammet med henblik på at støtte specifikke overvågningsaktiviteter vedrørende sygdomme, som kan forebygges ved vaccine, og politikorienterede projekter med deltagelse af medlemsstaterne og kandidatlandene. Der er mulighed for partnerskaber med andre lande og internationale organisationer som f.eks. Verdenssundhedsorganisationen (WHO).

Kommissionens aktiviteter på dette område i udviklingslandene finder sted inden for rammerne af den løbende støtte til foranstaltninger vedrørende sundhed og forbedring af sundheden, som er af afgørende betydning for at øge og opretholde immuniseringens dækning og effektivitet. Denne støtte gives løbende gennem tilgange omfattende hele sektorer og støtte til budgettet. Immuniseringsdækning er blandt de indikatorer, som er blevet udvalgt med henblik på at overvåge de forskellige sektorers resultater og forbedringer af sundhedsforholdene. I visse lande kræver immunisering mod sygdomme, som kan forebygges ved vaccine, yderligere støtte. For eksempel har Fællesskabet støttet specifikke projekter i lande og regioner, hvor polio stadig er endemisk. Kommissionen støtter specifikt indsatsen for at udrydde polio i Indien og Nigeria, hvor over 90 % af alle bekræftede tilfælde af polio blev konstateret i 2002, gennem projekter til en samlet værdi af 37,5 mio. EUR. Kommissionen støtter også regionale

programmer i Vestafrika gennem Unicef (f.eks. Appui au renforcement de l'Indépendance vaccinale ARIVA West-Africa), som har til formål styrke muligheden for øget national og regional uafhængighed i forbindelse med vaccinationsprogrammer. Der gives også støtte til immuniseringsaktiviteter i forbindelse med komplekse nødsituationer gennem Det Europæiske Fællesskabs Kontor for Humanitær Bistand. Derudover bidrager Kommissionen gennem regionalfonde (det afrikanske malariavaccine-net), den særlige budgetpost (beredskabsprogrammer vedrørende aids-vaccine) og det femte forskningsrammeprogram til udviklingen af nye og mere effektive vacciner mod de vigtigste fattigdomsrelaterede sygdomme.

(1) EFT L 268 af 3.10.1998.